RESOLUCIÓN do 15 de setembro de 2015, da Secretaría Xeral para o Deporte, pola que se fan públicas as listaxes definitivas da concesión de bolsas, en réxime de concorrencia competitiva, de tecnificación e rendemento deportivo para o Centro Galego de Tecnificación Deportiva para a tempada 2015/16, convocadas pola Resolución do 29 de xuño de 2015.
Vicepresidencia e Consellería de Presidencia, Administracións Públicas e Xustiza — III. Outras disposicións — 07/10/2015

No
Diario Oficial de Galicia
núm. 126, do 7 de xullo de 2015, publícase a Resolución do 29 de xuño de 2015, da Secretaría Xeral para o Deporte, pola que se establecen as bases reguladoras para a concesión de bolsas, en réxime de concorrencia competitiva, de tecnificación e rendemento deportivo para o Centro Galego de Tecnificación Deportiva para a tempada 2015/16, e pola que se procede á súa convocatoria, que establece no artigo 3.5. un prazo dun mes para que as federacións deportivas galegas presenten as solicitudes.
Unha vez que rematou o prazo de presentación de solicitudes, a Comisión de Análise estudou a documentación presentada polas federacións deportivas, que explicaron os proxectos deportivos presentados (anexo II da convocatoria) e comprobouse o cumprimento de todos os aspectos establecidos na convocatoria.
Unha vez rematado o estudo por parte da Comisión de Análise, o presidente desta remitiu a totalidade da documentación presentada, que cumpriu as exixencias contidas nas bases da convocatoria á Comisión de Selección, que foi a encargada da valoración das solicitudes recibidas e de formular a proposta motivada de resolución provisional, que foi comunicada aos solicitantes (federacións deportivas) con expresión aos deportistas bolseiros e o réxime de bolsa concedida.
Rematados os exames da convocatoria extraordinaria (setembro), a Comisión de Selección, tendo en conta os seus resultados e avaliadas as alegacións presentadas á listaxe provisional comunicada aos solicitantes, formula a proposta motivada de resolución definitiva ao titular da Secretaría Xeral para o Deporte, órgano encargado de resolver sobre a concesión ou denegación das solicitudes presentadas.
Acreditadas as actuacións levadas a cabo pola Comisión de Selección a que se refire o artigo 4.2 das bases reguladoras establecidas pola resolución citada e as propostas formuladas por esta, tendo en conta o disposto no artigo 33 do Decreto 11/2009, do 8 de xaneiro, polo que se aproba o Regulamento da Lei 9/2007, do 13 de xuño, de subvencións de Galicia, logo do estudo detallado das solicitudes formuladas en que se comprobaba a concorrencia dos requisitos requiridos, tal e como queda documentado na acta redactada con ocasión da sesión de traballo levada a cabo con data 7 de setembro de 2015, e vista a proposta formulada pola citada comisión de selección, e en virtude das atribucións que me foron conferidas
Artigo único
1. Outorgar a concesión de bolsas de tecnificación e rendemento deportivo para o Centro Galego de Tecnificación Deportiva para a tempada 2015/16 a favor dos seguintes deportistas propostos, identificados por apelidos e nome e ordenados polo réxime de bolsa concedida, unha vez aplicados os criterios establecidos nos artigos 11 e 18 das bases reguladoras do procedemento.
Os artigos 9 e 16 da convocatoria establece a seguinte natureza e número de bolsas que se van conceder:
Instalacións do Centro Galego de Tecnificación situadas en Pontevedra, rúa Padre Fernando Olmedo, 1:
Grupo de tecnificación.
Deportistas que fagan 15, 16, 17 ou 18 anos no 2016 (nados nos anos 2001, 2000, 1999 e 1998).
– Praza de residente: residentes de fóra do Concello de Pontevedra.
Beneficios da praza: matrícula no IES adscrito ao centro, aloxamento (de domingo a xoves) e manutención completa (de luns a venres), servizo de lavandaría, incorporación ao grupo de adestramento da súa modalidade, instalacións deportivas, servizo médico-deportivo, servizo de fisioterapia e titoría.
– Praza de externo 1: residentes no Concello de Pontevedra.
Beneficios da praza: matrícula no IES adscrito ao centro, xantar no comedor da residencia (de luns a venres), incorporación ao grupo de adestramento da súa modalidade, instalacións deportivas, servizo médico-deportivo, servizo de fisioterapia e titoría.
Grupo de rendemento.
Deportistas de máis de 18 anos.
– Praza de residente: deportistas que fagan de 19 a 25 anos no 2016 (nados do ano 1997 ao 1991) que residan fóra do Concello de Pontevedra, que estean matriculados nalgún centro educativo.
Beneficios da praza: aloxamento (de luns a domingo) e manutención completa (de luns a venres), servizo de lavandaría, incorporación ao grupo de adestramento da súa modalidade, instalacións deportivas, servizo médico-deportivo e servizo de fisioterapia.
– Praza de externo 2: deportistas que fagan de 19 a 25 anos no 2016 (nados do ano 1997 ao 1991).
Beneficios da praza: xantar no comedor da residencia (de luns a venres), incorporación ao grupo de adestramento da súa modalidade, instalacións deportivas, servizo médico-deportivo e servizo de fisioterapia.
– Praza de externo 3: deportistas maiores de 18 anos.
Beneficios da praza: instalacións deportivas, servizo médico-deportivo e servizo de fisioterapia.
– Elite: deportistas maiores de 25 anos.
Beneficios da praza: xantar no comedor da residencia (de luns a venres), instalacións deportivas, servizo médico-deportivo e servizo de fisioterapia.
A adxudicación do tipo de praza (externo 2, externo 3 ou elite) está determinada ademais pola aplicación dos criterios establecidos no punto sexto da convocatoria.
– Número de bolsas.
Convócanse un máximo de 195 prazas.
Grupo de tecnificación:
Ata 80 prazas de residente.
Ata 10 prazas de externo 1.
Grupo de rendemento:
Ata 12 prazas de residente (grupo rendemento).
Externo 2, externo 3 e elite, ata un máximo de 93 prazas. A decisión da Comisión de Selección segundo os criterios establecidos no punto sexto da convocatoria.
Insatalacións do Centro Galego de Vela, situado na Rampla de Cavadelo, s/n, na localidade de Vilagarcía de Arousa:
Deportistas que naveguen en clases olímpicas de tecnificación así como de alto rendemento (con posibilidade de clasificación a Río 2016) e con 16 anos cumpridos en adiante.
Os beneficios desta bolsa corresponderán á utilización das instalacións do Centro Galego de Vela situado na Rampla de Cavadelo, s/n, na localidade de Vilagarcía de Arousa, e aos medios técnicos (adestradores) á disposición do centro.
O número de bolsas convocado é un máximo de 25 prazas.
A Secretaría Xeral para o Deporte, vista a proposta da Comisión de Selección, poderá cubrir ou non a totalidade das prazas ofertadas en ambas as dúas instalacións.
2. Esta resolución esgota a vía administrativa e contra ela poderán interporse os seguintes recursos, sen prexuízo de que os interesados poidan exercer calquera outro que consideren procedente:
a) Recurso potestativo de reposición ante o secretario xeral para o Deporte no prazo dun mes contado a partir do día seguinte ao da notificación da resolución, se esta for expresa, ou de tres meses contados a partir do seguinte a aquel en que se produza o acto presunto.
b) Recurso contencioso-administrativo ante a Sala do Contencioso-Administrativo do Tribunal Superior de Xustiza de Galicia, no prazo de dous meses contados a partir do día seguinte ao da notificación da resolución, se esta for expresa, ou de seis meses contados a partir do seguinte a aquel en que se produza o acto presunto.
Santiago de Compostela, 15 de setembro de 2015